Številka: 0103-470/2014/2

Datum: 12.8.2014

Zadeva: Vračilo davkov in prispevkov v primeru odpusta dolga po 3. a členu ZSPJS-S

Spoštovani,

prejeli smo vaš dopis, v katerem navajate, da ste javni uslužbenki v skladu z novelo ZSPJS-S na podlagi njenega predloga izdali sklep o odpustu dolga. Zanima vas, ali morate v tem primeru izvesti postopek za vračilo razlike v davkih in prispevkih in ali lahko javna uslužbenka pri pristojnem davčnem uradu predlaga obnovo postopka odmere dohodnine.

Kadar se javnemu uslužbencu v skladu z zakonskimi pogoji novele ZSPJS-S dolg iz naslova preveč izplačanih plač odpusti, javni uslužbenec neto zneska preveč izplačanih plač ne vrača. Ker delodajalec, kot plačnik davka, od zaposlenega ne prejme vračila neto zneska, pri pristojnem davčnem organu tudi ne predloži popravka obračuna davčnega odtegljaja in ne zahteva vračila preveč plačanega davka in prispevkov. Prav tako se v teh primerih ne popravljajo obrazci M4. Posledično tudi javni uslužbenec ne more predlagati obnove postopka odmere dohodnine.

S spoštovanjem,

 **Mojca RAMŠAK PEŠEC**

 **GENERALNA DIREKTORICA**

Poslano:

* naslov